**Gondolatok őrségváltáskor**

Majdhogynem negyed évszázad múlt el azóta, hogy dr. Szieberth István meghirdette a toborzót a Magyar Állatorvosok Világszervezetének megalakulására.

Éppen két repülőút között volt annyi időm, hogy jelen legyek az alakulás sokakat megmozgató ünnepségén.

Ha őszinte akarok lenni, akkor be kell vallanom, hogy volt bennem egyfajta kételkedés a kitűzött nagyszerű célok sikerét illetően. De volt valami heroikus akarás, az állatorvosi szakma tisztelete, ráadásul magyarságunk ápolása is, melyek így együtt érzékeny húrokat pengettek, gondolom nem csak bennem.

Aztán sajnos a ránk jellemző hitetlenség, patópálkodás, néha az irigység is nagyon megnehezítették vezetőink gondjait. Dr. Szieberth István konok kitartását látva, a „hosszútávfutó magányossága” jutott eszembe. De végül neki lett igaza. Neki sikerült az akadályokat leküzdenie, a göröngyös utat járhatóvá tennie, a magyar állatorvosok büszkeségét egy táborba terelnie.

Isten éltessen dr. Szieberth István, és tartsa meg cövekverő hatalmas lelkesedésedet, minden magyar állatorvos épülésére, büszkeségére, a világ bármely sarkában éljen is. És tartsa meg egészségedet és munkabírásodat még sok-sok esztendőn keresztül.

Dr. Kelemen Atilla

állatorvos